**Mednarodni dan molitve in razmišljanja v boju proti trgovini z ljudmi**

**8. februar**

Drage sestre!

V nedeljo, 8. februarja bomo obhajali prvi mednarodni dan molitve in razmišljanja proti trgovini z ljudmi. Združenja redovnih generalnih predstojnikov in predstojnic, globalna mreža za mir Talitha Kum in še drugi načrtujejo praznovanje v Rimu, med drugim sodelovanje pri Angelusu s papežem Frančiškom v nedeljo, 8. februarja. Viri bodo na razpolago na spletni strani: [www.a-light-against-human-trafficking.info](http://www.a-light-against-human-trafficking.info).

Prav je da se spomnimo na besede papeža Frančiška v poslanici za letošnji svetovni dan miru: »Ne več sužnji, ampak bratje«. Zapisal je, da je mednarodna skupnost sprejela vrsto sporazumov, namenjenih zaustavitvi vseh oblik suženjstva ter sprožila različne strategije za boj proti temu pojavu. Pa vendar je danes na milijone ljudi – otrok, žensk in moških vseh starosti - prikrajšanih za svobodo in prisiljenih živeti v razmerah, ki so primerljive s suženjstvom. Sveti Oče izpostavlja, da se soočamo s svetovnim pojavom, ki presega kompetence vsake skupnosti ali države. Papež v svoji poslanici poudarja, da pojav trgovanja z ljudmi ne zadeva le žena, ki so prisiljene v prostitucijo. V to je vključeno tudi trgovanje z otroki in mladimi, osebe na prisilnem delu ali porinjene v beračenje ter trgovanje s človeškimi organi. Vse to imenujemo »suženjstvo 21. stoletja«.

Kongregacija za ustanove posvečenega življenja in družbe apostolskega služenja v pismu predsednikom Konferenc višjih redovnih predstojnikov in predstojnic, Konferenc svetnih ustanov in Predsednikom škofovskih konferenc prosi vse redovnice in redovnike, da se organiziramo in skupaj odgovorimo na poziv, da kot posvečene osebe preroško pričujemo v boju za dostojanstvo in pravice »sužnjev 21. stoletja«.

Tema letošnjega dne je *Prižgi luč proti trgovini z ljudmi.*

Kardinal Turkson, predsednik papeškega sveta za pravičnost in mir, je zatrdil, da je mednarodni dan boja proti trgovini z ljudmi spodbujanje ozaveščenosti in molitve na svetovni ravni. Naša ozaveščenost se mora razširiti in prodreti do globin tega zla: od ozaveščenosti do molitve, od molitve do solidarnosti, od solidarnosti do dejanj, dokler suženjstvo in trgovina ne bosta več obstajala.

8. februar je praznik sv. Jožefine Bakhite, ki je bila sudanska sužnja in je v svojem življenju prehodila pot od suženjstva k svobodi. Po osvoboditvi je postala redovnica kanosianka. Sv. Jožefina Bakhita je tako prijateljica in sestra na poti svobode in upanja. Njen zgled osvetljuje številne druge zgodbe oseb, ki so tako kot ona preživele to dramatično izkušnjo in so postale na nek drug način upanje in luč za tiste, ki se še vedno nahajajo v velikem trpljenju in strahu.

Molitveni nameni in teme za premislek ob dnevu, kot jih navaja s. Gabriella Bottani, koordinatorka mednarodne mreže Talitha kum: bolje videti pot, ki jo je treba prehoditi skupaj; ponovno dati upanje žrtvam trgovine, da bodo odkrile, kako niso same; spremeniti misli in srce, zlomiti skorjo površinskosti in ravnodušnosti, ki nam preprečuje, da bi drugem prepoznali brata in sestro; okrepiti moč za skupno delovanje, podpirati zavzemanje za svobodo in dostojanstvo osebe, živeti mistiko in preroštvo Božjega delovanja v zgodovini.

Papež nas vse vabi k molitvi, zato prilagam tudi razmišljanje ob rožnem vencu za ta namen. Tiste, ki morejo storiti kaj več, pa lahko sodeluje pri ozaveščanju, vzgoji, preventivni dejavnosti, tolmačenju in vseh tistih dejavnostih, ki jih **Ljubezen** lahko zamisli.

s. Terezija

Viri:

* Pismo Kongregacije za ustanove posvečenega življenja in družbe apostolskega služenja predsednikom Konferenc višjih redovnih predstojnikov in predstojnic, Konferenc svetnih ustanov in Predsednikom škofovskih konferenc prosi vse redovnice in redovnike.
* Spletna stran radia Vatikan (Predstavili prvi mednarodni dan boja proti trgovini z ljudmi)
* Shalom Rim: Mednarodni dan proti trgovini z ljudmi, 8. februar